DA Den Europæiske Unions Tidende C 124/16

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 124/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»MONGETA DEL GANXET«

EF-Nr.: ES-PDO-005-0636-27.07.2007

BGB ( ) BOB ( X )

1. Betegnelse:

»Mongeta del Ganxet«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1:

Den beskyttede oprindelsesbetegnelse »Mongeta del Ganxet« dækker de tørrede, kogte eller konserverede bønner Phaseolus vulgaris L. af sorten »Ganxet«.

Bønner med den beskyttede oprindelsesbetegnelse tilhører handelsklasse ekstra og har følgende egenskaber:

Bælgfrugten har følgende morfologiske egenskaber: Bønnerne er hvide, lettere blanke, flade og nyreformede (ganxet betyder lille krog på catalansk). De har en bøjningsgrad mellem 2 og 3 på den skala fra 0-3, der gælder arten Phaseolus vulgaris L. 100 bønner vejer mellem 40 og 50 gram.

Den tørrede bælgfrugt har følgende kemiske egenskaber:

a) vandindhold: under 15 %

b) proteinindhold: 27 % og derover. Højt proteinindhold

c) stivelse: 25 % og derunder. Lavt amyloseindhold

d) fibre: 21 % eller derover.

Efter kogning, hvad enten det sker i hjemmet eller i forarbejdningsindustrien, får bønnerne følgende organoleptiske egenskaber:

a) skallen er let rynket og meget fin med en tykkelse på 0-2 på en skala fra 0-10

b) meget cremet konsistens

c) mild smag med en intensitet på 3 på en skala fra 0-10.

3.3. Råvarer (kun for forarbejdede produkter):

Denne beskyttede oprindelsesbetegnelse omfatter de tørrede, kogte eller konserverede bønnefrø. Konserves med den oprindelsesbeskyttede betegnelse må kun indeholde bønner af den oprindelsesbeskyttede sort »Ganxet«, vand og salt. Det er ikke tilladt at tilsætte nogen former for tilsætningsstoffer eller konserveringsmidler.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkning af bønner med den beskyttede oprindelsesbetegnelse »Mongeta del Ganxet« skal ske inden for det afgrænsede geografiske område.

Efter håndplukning fjernes alle urenheder, og bønnerne undergår en behandling mod snudebiller, hvorefter de oplagres, indtil de bliver emballeret som tørrede bønner eller koges og kommer på konserveres.

3.6. Særlige regler vedrørende udskæring, rivning, emballering osv.:

Kogning og konservering skal ske inden for det afgrænsede område for at sikre det endelige produkts kvalitet. Tilberedningen af konserverede bønner sker direkte i den endelige beholder. Under oplagring, emballering og/eller tilberedning skal der opretholdes en lav luftfugtighed og temperatur, så bønnerne ikke ændrer karakter, dvs. så de ikke bliver hårde eller fordærver for hurtigt.

Det er tilladt at pakke de tørrede bønner i emballage af stof eller stof med »plastikvindue« a højst 15 kilo og i genlukkelige bakker a højst 1 kilo. Emballering i jutesække a højst 25 kilo sælges kun til restauranter.

Konserverede bønner må sælges i beholdere med op til 1,5 kilo i drænet vægt.

3.7. Specifikke mærkningsregler:

De standardiserede pakninger skal være tydeligt forsynet med den beskyttede oprindelsesbetegnelse »Mongeta del Ganxet«, BOB-logoet og EU-logoet foruden de generelle oplysninger efter gældende lovgivning.

Nedenfor ses logoet for den beskyttede oprindelsesbetegnelse i sort-hvid:

BOB-logoet har to farvetoner, nemlig sort og grøn. Den grønne skal være pantone 383 med CMYK: 23 CYAN — 0 MAGENTA — 100 GUL — 17 SORT.

4. Præcis afgrænsning af det geografiske område:

Det geografiske område for produktion og forarbejdning af de oprindelsesbeskyttede bønner er kommunerne i regionerne Vallès Occidental og Vallès Oriental samt kommunerne Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona og Orrius i regionen El Maresme og kommunerne Blanes, Fogars de Tordera, Massanet de la Selva og Hostalric i regionen La Selva.

5. Tilknytning til det geografiske område:

5.1. Det geografiske områdes egenart:

Det afgrænsede geografiske område omfatter Vallés-dalen og Tordera-dalen og -deltaet. Den let bølgede slette grænser op til Serralada Prelitoral Catalana mod nordvest, Serralada Litoral Catalana mod nordøst og floden Llobregat mod syd. Dalsænkningen består hovedsagelig af miocensedimenter dannet af rødt ler og silt med en vis mængde arkoseholdig sandsten samt konglomerater af kvaternær alluvial og fluvial oprindelse.

Bønnerne dyrkes fortrinsvis i jordbund, der består af enten ler, silt, sand eller jord med en lettere alkalisk pH-værdi og et højt indhold af kalcium.

Klimaet er tempereret tørt middelhavsklima med en årlig nedbør på 500-700 l/m2, der falder ujævnt fordelt over året, dog mest om foråret og efteråret. Sommer- og vintermånederne er de mindst regnfulde.

Tidligere dyrkedes Ganxet-bønnerne i sædskifte med vintersæd. Da kornet først skulle høstes, fandt såningen sted i juli, blomstringen i slutningen af august og modningen i slutningen af september og i oktober. På denne køligere tid af året skete modningen langsommere, og bønnernes skal blev dermed meget fin og konsistensen mere cremet. Nutidens producenter blev opmærksomme på dette forhold, og nu til dags dyrkes bønnerne i sædskifte med korn, og såningen finder således sted fra midten af juli.

De oprindelige bønner, som »Mongeta del Ganxet« stammer fra, kom til Catalonien fra Centralamerika i det 19. århundrede. Gennem en halv snes generationer har landbrugerne ved hårdt arbejde og lokalkendskab udvalgt de bedste planter, der var mest tilpasningsdygtige til dyrkningsintervallet fra juli til november. Sideløbende med denne udvælgelsesproces har de også udviklet en række teknikker, der gør det muligt at dyrke bønnerne med mindst mulig indblanding og størst mulig respekt for produktet. Alle etaper af dyrkningen fra bearbejdning af jorden og såning til hvor tæt og i hvilken retning bønnerne skal stå for at sikre maksimal udluftning samt vandingskontrol, høst og behandling af bønnerne fra høst, til de ender hos forbrugeren, udføres efter traditionelle metoder, som områdets landbrugere har bevaret. Resultatet er en sort med nogle særlige organoleptiske egenskaber, som næsten fuldstændigt har erstattet de andre bønnesorter, der tidligere fandtes i området. Nu indgår Mongeta del Ganxet som hovedingrediens i mange traditionelle, lokale retter som »mongetes amb butifarra«, »empedrat de bacallà«, »truita de mongetes«, »mongetes amb cloïsses« osv., og de er nu på menuen både på traditionelle og mere prestigefyldte restauranter i området og i resten af Catalonien.

5.2. Produktets egenart:

Bønnerne har en meget fin skal og en utrolig cremet konsistens.

Bønnesorten har et højt proteinindhold på mindst 27 % og et lavt indhold af stivelse under 25 %, hvilket giver produktet den cremede konsistens.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Følgende miljøfaktorer ligger til grund for produktets høje kvalitet (den meget fine skal og cremede konsistens):

— Klimaet, som gør det muligt at dyrke bønnerne fra juli til november, og som bevirker, at frøet modnes under milde temperaturer, og bønnerne dermed får en meget fin skal og cremet konsistens.

— Den kalciumholdige jord, som er afgørende for, at sorten ikke koges ud under tilberedningen, men derimod bevarer den fine skal helt frem til konsum.

Dyrkning og udvælgelse af Ganxet-bønnerne, der har fundet sted gennem generationer i det geografisk afgrænsede område, har medført en sort, der er fuldstændig tilpasset områdets forhold, og en kvalitet, der er meget anerkendt inden for den traditionelle gastronomi.

Henvisning til offentliggørelse af varespecifikationen:

http://www.gencat.cat/dar/pliego-mongeta-ganxet

(1) EUT L 93 af 31.3.2006, s. 12.